Otte måneder gamle Lamu fra Silkeborg snuser for første gang til et landsstævne. Den er her sammen med Maiken Drejer, der står i den anden ende af hundesnoren. Til dagligt springer de begge rundt i Dansk Agility Forening. Landsstævne 2017 består af i alt 27 sportsgrene, og 55 mennesker er tilmeldt og har tilmeldt endnu flere pelsede energibundter til ’hundesport’. - Hundesport er en sportsgren ligesom alle andre. Vi vælger bare at motionere sammen med vores hund, forklarer Maiken Drejer. Hundesport dækker over agility, hvor lette og adrætte hunde på tid dyster om at tonse gennem en forhindringsbane, og lydighedsrally uden forhindringer, hvor selv de store og tunge hunde kan konkurrere. - Så alle hunde kan dyrke motion, siger Maiken Drejer. I år dyster Lamu dog ikke til landsstævnet, men hun er med på oplæring. -  De må først løbe konkurrence, når de er 18 måneder. Lige nu træner vi den almene lydighed en del, og så starter hun til begynder-agility efter sommerferien. Inden hun bliver rigtig god, skal der rigtig meget træning til – ligesom med alt andet sport, fortæller Maiken Drejer i enden af hundesnoren. TV 2-regionernes vært Morten Pedholt tester dog alligevel den store hvalps evner uden helt vildt meget succes. - Lamu, sit. Sit. Sæt dig. Hvorfor gør den det ikke, spørger han forvirret Maiken Drejer. Hvalpen forstår kun kommandoen, hvis den udføres samtidigt med et håndtegn, forklarer hundeejeren, men Morten Pedholts hænder er tydeligvis ikke nær så magiske som Maiken Drejers, og godbidderne, der ligger gemt i hånden, virker en smule mere interessante end at udføre tricks på direkte tv. Lamu har da også fire år til at lære at sidde, dække og løbe gennem tunneller inden DGI Landsstævne 2021 i Svendborg.

Opsummering:
DGI Landsstævnet er ikke kun gymnastik, og i Aalborg deltager 55 personer og endnu flere firbenede i kategorien hundesport.